LeserbrevDette er et debattinnlegg. Innlegget gir uttrykk for skribentens holdninger.Gunnar Staalesen bruker sitt verktøy godt, skrivekunsten. At han skulle mene noe om den kommende markeringen mot bybane over Bryggen var ikke uventet.

Staalesen sammenligner Bryggens Venner med «komiske Ali». En nettopp litt komisk sammenligning, siden den kommer fra ham. Han har nok rett i at medlemmene av Bryggens Venner er splittet i saken om bybanetraséen. Man kan vel regne med at det tilsvarer splittelsen hos bergenserne, hvor Staalesen selv er i klart mindretall.

Det er gjennomført flere markedsundersøkelser, blant annet av BT i august 2015. Da ville 55 prosent ha den i tunnel, 35 prosent ville ha den over Byggen, og vi må bare anta at de resterende 10 prosent på det daværende tidspunkt ikke hadde gjort seg opp en mening.

I september valgte derimot over 80 prosent av kommunens innbyggere å stemme på partier som hadde sagt tydelig «Nei til bybane over Bryggen» i valgkampen. I skrivende stund har Facebook-siden «Nei til bybane over Bryggen» 7837 likere.

Til sammenligning har alle Facebook-sider som representer en bybane i dagen over Bryggen til sammen 1051 likere (da har jeg ikke tatt i betraktning at det nok er mange som har klikket på flere av de forskjellige sidene som støtter Bryggen-alternativet).

Bryggens Venner har som mål å bevare Bryggen og formidle dens historie til kommende generasjoner.

At medlemmer av foreningen har forskjellig syn på hvordan dette best gjøres skal ikke hindre styret i å gjøre faglige vurderinger, fatte vedtak og sette fokus på konsekvensene. Noe som nettopp er målet med markeringen lørdag 20. februar og banneret han kaller latterlig.

Som medlem av Bryggens Venner og representant for den yngre generasjon vil jeg understreke at Staalesen ikke snakker på vegne av meg når han uttaler seg om saken i samme åndedrag som han betegner seg som venn av Bryggen.

Staalesen kommer med tre grunner til «Komiske Ali»-sammenligningen:

1. Plasseringen av illustrasjonen.

Det er oppløftende å registrere at Staalesen har fått med seg at bybanen ikke skal gå på fortauet. Den skal gå i veibanen, et par meter lenger ut fra bygningene enn der det var mulighet for en prøvehenging av illustrasjonen. De fleste forstår dette. De fleste er også såpass rasjonelle at de forstår at de få meterne spiller liten rolle i perspektivet og det faktum at dette er store og dominerende vognsett.

2. Han hevder at det er problematisk at illustrasjonen står i ro.

En illustrasjon står ofte i ro. Det gjør fotomontasjene og drømmebildene som er trykket sammen med avisinnleggene til Staalesen, det gjør også alle fremtidige foto av Bryggen. Jeg kan ikke unngå å stille meg uforstående til regnestykket som ligger til grunn for denne kritikken. En fart på fem sekunder per passering tilsier at vognsettene ville gått i 144 km/timen over Bryggen. Det ville vært spesielt utfordrende i forhold til sikkerhetsaspektet, men heldigvis ikke en sannhet.

3. Staalesen påpeker at man utmerket ser toppen av bryggefasadene når man står på kaien.

Det er riktig, man ser toppen av bygningene fra kaien og fra andre siden av Vågen. Mer spesifikt, man ser 3. etasje og loftene fra kaien, mindre om banneret hadde hengt i veibanen der banen faktisk skal gå og han påpeker at banneret burde hengt. Fra Strandsiden er hele 1. etasje fullstendig dekket av en svart-, mørk grå og oransje bybane i 83 prosent av tiden. Det er mye bybane og lite Bryggen. Det kan vise seg vanskelig å knipse et bilde av Verdensarven uten «bybanesmykket».

Det fremstår nesten ironisk at det kommer kritikk til det som nettopp er et tilsvar på underkommunisert og urealistisk informasjon. Fremheving og skjønnmaling av bybanetraséen over Bryggen har i en årrekke stort sett blitt servert bergenserne gjennom illustrasjonene og lederne til Bergens Tidende. Det samme har kommet fra Staalesen.

Han har brukt sin bergenskpatriotiske stemme til å la folk tro at den virkeligheten han ser er den eneste riktige. Noe jeg mener burde vært utøvd med forsiktighet og basert på fakta. Har ved flere anledninger lurt på den underliggende årsak til at Staalesen mener så sterkt for en bybane over Bryggen i tide og utide. Hvem har egentlig interesse av at en skrivefør kjendis til stadighet serverer leserne drømmebilder og synsing?

Det er for øvrig et pessimistisk syn Gunnar Staalesen har på Bryggens fremtid. Vi er heldigvis mange som ser mulighetene for en positiv utvikling av området. Da kan vi ikke la en kortsiktig kollektivløsning låse frontarealet i flere generasjoner.

Heldigvis er det ikke forfattere som skal forvalte Verdensarven.

La fagfolk utføre jobben sin. Lørdagens markering har som mål å servere bergenserne de faktiske konsekvensene, til en forandring.